Apples elbil kommer i 2026

En af de mest troværdige Apple-kilder, Bloombergs Mark Gurman, mener at vide, at Apples elbil bliver præsenteret for verden i 2026. Det er et år senere end oprindeligt planlagt – og den vil ikke have fuldstændig selvkørende egenskaber, fortæller han videre.

Den udskudte lanceringsdato er en konsekvens af flere interne diskussioner de seneste måneder. Her har Apple-cheferne måttet konkludere, at dagens teknologi simpelthen ikke er moden nok til en bil uden rat og pedaler.

Apple har derfor været nødt til at ændre planer. De går i stedet efter en mere traditionel bil, hvor de selvkørende funktioner er begrænset til motorveje. I første omgang vil denne funktion dog udelukkende være tilgængelig i USA.

Informationerne kommer angiveligt fra personer, der er involveret i Project Titan, men som ønsker at være anonyme.

Kilderne oplyser også, at prisen på Apples elbil skal være i omegnen af 100.000 dollars – omkring 1 million kroner. Altså samme pris som en luksuselbil som Tesla Model S eller Mercedes-Benz EQS.

Falske rygter?

Her på redaktionen har vi normalt stor tiltro til Mark Gurman. Men i dette tilfælde er vi svært skeptiske. Rygter om en Apple elbil har stået på i årevis – også selv om Apple aldrig selv har sagt meget mere, end at de arbejder med “autonomi”.

Under Project Titan har de ansat hundredvis af store navne fra andre steder i bilindustrien, men har aldrig lovet nogen bil. I stedet har de lovet en ny udgave af Apple CarPlay-softwaren, der skal være langt dybere integreret i bilernes systemer. En CarPlay-udgave som Polestar har bekræftet, at de integrerer i en fremtidig model – sandsynligvis Polestar 5.

Her på redaktionen finder vi det langt mere sandsynligt, at Project Titan handler om netop software til biler. Men vi kan tage fejl – og det kunne være sjovt, hvis Gurman har ret … Apple elbilen kunne være en kompetent konkurrent til Tesla. I hvert fald siger halvdelen af nye Tesla-ejere i en undersøgelse, at de kraftigt vil overveje at skifte, hvis Apples elbil nogensinde bliver en realitet.

Apples elbil kommer i 2026