Bloomberg: Apples elbil kommer i 2028

Bestyrelsen hos Apple har lagt pres på Apple-direktøren Tim Cook. Enten skal der ligge en plan for Apples elbil – eller også skal projekt Titan, som det hedder, droppes helt- Det skriver Bloombergs Mark Gurman, der normalt er meget pålidelig, når det kommer til Apple-rygter.

Presset har resulteret i, at der nu er lagt en plan der hedder, at bilen skal lanceres i 2028. Samtidig bliver den sendt på vejene uden selvkørende egenskaber. Den oprindelige plan var, at den skulle være fuldstændig autonom, men det har vist sig for svært.

I stedet får den selvkørende egenskaber på Niveau 2, hvilket svarer til adaptiv fartpilot med vognbane-kontrol. Altså bliver den væsentlig mindre avanceret end eksempelvis Mercedes, der sidste år fik tilladelse til førerløs kørsel på niveau 3 i USA.

Oprindeligt var planen, at Apples elbil skulle have niveau 4, hvor bilen må køre helt selv på særligt udvalgte eller programmerede ruter.

Udviklingen af Apples elbil, der går under navnet Project Titan, har stået på siden 2015. Altså knapt et årti. Projektet har været ramt af forsinkelser og har endnu ikke præsteret at skabe en fungerende prototype. Men med de strammere krav og mindre ambitioner er det bestyrelsens håb, at der kan komme mere skred i udviklingen.

Det er dog ikke første gang, ambitionsniveauet for Project Titan sænkes. I slutningen af 2022 kunne samme kilde, altså Mark Gurman, oplyse, at Apples elbil var udsat til 2026 og at de selvkørende funktioner var begrænset til udvalgte motorveje.

Bloomberg: Apples elbil kommer i 2028