Tesla-ejere tørster efter Apple-elbilen

Da Apple lancerede iPhone i 2007 gik det ualmindelig hårdt ud over Nokia, der dengang var verdensledende. Ifølge en ny undersøgelse skal bilproducenterne også til at se sig over skulderen, hvis Apple-elbilen nogensinde bliver en realitet.

I undersøgelsen svarer hele 50 procent af de nybagte Tesla-ejere, at de “bestemt vil overveje” at skifte Teslaen ud med en elbil fra Apple. I det hele taget står Apple-elbilen højt på ønskelisten; af alle adspurgte vil 26 procent bestemt overveje at købe en elbil med Apple-logo.

Det giver Apple en tredjeplads over de mest eftertragtede bilmærker – vel at mærke uden at de overhovedet har lavet en bil. Kun Toyota og Honda ligger højere.

Undersøgelsen, New Vehicle Experience Study, er foretaget blandt bilejere i USA af virksomheden Strategic Vision. Undersøgelsen har været foretaget hvert år i knapt 30 år, men det er første gang, Apple er med i spørgeskemaet.

I det hele taget er Apples popularitet stigende i hjemlandet. Det er ikke mere end et par uger siden, at iPhone overhalede Android-telefonerne som amerikanernes foretrukne smartphone.

Med hensyn til Apple-elbilen, har Apple i årevis haft gang i Project Titan, der måske, måske ikke, er ved at udvikle en bil. I hvert fald er bilbranchen fokus for projektet. Det kan dog også være at Titans primære fokus er software – til biler, forstås.

Den nye CarPlay-udgave er dybere integreret i bilens systemer.

Senest præsenterede Apple i juni måned en ny udgave af CarPlay, der er langt dybere integreret i bilens systemer. Ikke ulig Android Automotive.

Det kan være Apples strategi – først software, så hardware. Det vil ikke være første gang, Apple bruger software som isbryder. Da iPhone blev lanceret, var det netop softwaren, der adskilte den fra andre telefoner.

Tesla-ejere tørster efter Apple-elbilen